Sveučilište u Zagrebu

Filozofski fakultet

Josip Humjan

Emigranti i politika sjećanja u Kraljevini Jugoslaviji: otvaranje i rad Iseljeničkih muzeja u Zagrebu i Splitu (1933-1941)

Zagreb, 2018. godine

Ovaj rad izrađen je na Filozofskom fakultetu pod vodstvom dr. sc. Ivice Šute i predan je na natječaj za dodjelu Rektorove nagrade u akademskoj godini 2017./2018.

Popis kratica

AVNOJ –Antifašističko vijeće narodnog oslobođenja Hrvatske

HDA – Hrvatski državni arhiv

HIS – Hrvatski iseljenički savez

JNO – Jugoslavenska narodna obrana

Kraljevina SHS – Kraljevina Srba, Hrvata i Slovenaca

MIH – Matica iseljenika Hrvatske

NDH – Nezavisna država Hrvatska

NOP – Narodnooslobodilački pokret

NR Hrvatska – Narodna republika Hrvatska

SORIS – Savez organizacija iseljenika

Sadržaj rada

Uvod 1

Inicijativa za osnivanje Iseljeničkog muzeja 2

Otvaranje Iseljeničkog muzeja i podružnice 5

Rad Iseljeničkog muzeja i podružnice 7

Rad za vrijeme Banovine Hrvatske i Nezavisne države Hrvatske 10

Inicijative za otvaranje Iseljeničkog muzeja nakon 1945. godine 10

Zaključak 12

Zahvala 13

Bibliografija 14

Sažetak 16

Summary 17

Uvod[[1]](#footnote-1)

Cilj je ovoga rada rasvijetliti okolnosti koje su dovele do otvaranja Iseljeničkog muzeja u Zagrebu i njegove podružnice u Splitu te prikazati njihov rad s fokusom na razvoju kulture sjećanja o iseljeničkoj problematici u široj javnosti. Politika sjećanja se u ovom slučaju odnosi na (su)kreiranje javnog mnijenja o emigrantima putem predstavljanja određenih aspekata jugoslavenskog iseljeničkog iskustva u muzejskim postavima. Iseljenički je muzej otvoren u Zagrebu 1936,[[2]](#footnote-2) a njegova podružnica u Splitu 1937. godine.[[3]](#footnote-3) To su bile prve i jedine ustanove te vrste u Kraljevini Jugoslaviji. Muzej i podružnica su se primarno bavili prikupljanjem, trajnim čuvanjem i predstavljanjem materijala vezanih za iseljeničko iskustvo (odabranih) naroda Kraljevine Jugoslavije. Nešto slikovitiji rječnik prvog upravitelja Muzeja u Zagrebu Milostislava Bartulice reći će da Muzej ima „plemenitu svrhu i zadaću, da sabire i čuva, razradjuje i organizuje opsežno gradivo o postanku naše emigracije, o razvoju naših naseobina, o stvaranju naših iseljeničkih sredina i društava, o imanju, časti i slavi milijonskog našeg svijeta, naših ponajboljih snaga uzduž svih Oceana od Sjevernog do Južnog Pola“.[[4]](#footnote-4) U muzejskim su se inventarima nalazili materijali o školama, crkvama, potpornim udruženjima i drugim organizacijama emigranata u inozemstvu, zatim materijal o iseljeničkom novinstvu, istaknutim iseljenicima i slično. Dio sadržaja nije se direktno odnosio na ekonomsku emigraciju u inozemstvu – bilo je materijala o političkim aktivnostima projugoslavenskih emigranata za vrijeme Prvog svjetskog rata, zatim o životu iseljenika povratnika i njihovim organizacijama u Jugoslaviji i sličnom.[[5]](#footnote-5) Prilikom odabira gradiva za postav nastojalo se određene teme izbaciti, a druge naglasiti, ovisno o tome koja je iseljenička tema bila poželjna u kolektivnom sjećanju i javnosti, a koja nije. Iseljenici povratnici, organizirani u Savez organizacija iseljenika uvelike su zaslužni za otvaranje i rad Iseljeničkog muzeja i njegove podružnice, dok je za pozitivno financijsko poslovanje najzaslužnije Ministarstvo socijalne politike i narodnog zdravlja u Beogradu.[[6]](#footnote-6) Iako su te muzejske ustanove gotovo sigurno prestale s radom 1941. godine (najkasnije 1945),[[7]](#footnote-7) ideja o otvaranju institucije koja bi javnosti predstavila iseljeničko iskustvo nije nestala nakon 1945. godine.[[8]](#footnote-8)

1. Inicijativa za osnivanje Iseljeničkog muzeja

Za razumijevanje razloga zašto je inicijativa za otvaranje Iseljeničkog muzeja u centraliziranoj državi poput Kraljevine SHS/Jugoslavije nikla upravo u Zagrebu i Splitu i bila realizirana u istim gradovima 1930-ih godina potrebno je uzeti u obzir nekoliko čimbenika. Najvažniji je čimbenik činjenica da su različiti krajevi Kraljevine SHS prije 1918. godine imali različita iseljenička iskustva. Područja koja su se nalazila u zapadnim i priobalnim krajevima južnoslavenske države (uglavnom ona koja su prije 1918. godine bila u sastavu Austro-Ugarske Monarhije) imala su dugu iseljeničku tradiciju i velik broj iseljenika, dok su istočni krajevi imali znatno manje iseljenika. Razne su okolnosti utjecale na takav razvoj događaja (npr. različite iseljeničke politike).[[9]](#footnote-9) Iako je točne brojke nemoguće utvrditi, ilustracije radi spomenut ćemo da je prostor današnje Slovenije i Hrvatske do izbijanja Prvog svjetskog rata u potrazi za boljim životom napustilo nekoliko stotina tisuća ljudi, dok se iz svih ostalih krajeva koji će činiti buduću Kraljevinu iselilo tek nekoliko desetaka tisuća.[[10]](#footnote-10) Nastanak nove državne tvorevine 1918. godine nije izmijenio ove razlike te se spomenuta podjela na zapadne i priobalne s jedne strane te istočne krajeve s druge strane zadržala tijekom cijelog međuratnog razdoblja.[[11]](#footnote-11)

Dakle, Zagreb je u međuratnom razdoblju bio okružen krajevima koji su imali dugu iseljeničku tradiciju, a ujedno je bio najveći grad u zapadnom dijelu Kraljevine te stoga prikladan za Iseljenički muzej. Međutim Zagreb je odabran i zbog činjenice da se u njemu nalazio velik broj stručnjaka koji su se brinuli o iseljeničkom pitanju i koji su mogli sudjelovati u organizaciji institucije poput Iseljeničkog muzeja. Spomenimo da je nakon završetka rata na području cijele Kraljevine SHS jedino Povjereništvo za socijalnu skrb Pokrajinske uprave za Hrvatsku i Slavoniju sa sjedištem u Zagrebu imalo iskustva s masovnim migracijama.[[12]](#footnote-12) Tradiciju bavljenja iseljeničkom problematikom te institucije u Kraljevini SHS nastavio je (Generalni) Iseljenički komesarijat, koji se također nalazio u Zagrebu te su neki njegovi zaposlenici bili uvelike zaslužni za otvaranje i rad Muzeja. Na kraju vrijedi spomenuti činjenicu da je većina emigranata iz Kraljevine odlazila u neku od zapadnoeuropskih luka kako bi prešli preko Atlantika, što je značilo da su prolazili kroz Zagreb za koji je stoga bilo prikladno imati Iseljenički muzej.[[13]](#footnote-13)

Navedeni čimbenici pokazuju zašto je Zagreb prvi dobio ovu instituciju, ali ne i zašto se to dogodilo 1936. godine. Odgovor na to pitanje ima veze s događajima koliko na jugoslavenskoj toliko i na svjetskoj razini. Inicijative (koje su ostavile traga u povijesnim izvorima) za osnivanje Iseljeničkog muzeja dolazile su u pravilu u onom trenutku kada se smatralo da je određena epoha u povijesti migracija završila. Prvi je put takvo mišljenje vladalo među nekim osobama u periodu od 1918. do početka 1920-ih. U tom je periodu Kraljevinu SHS napustilo relativno malo ljudi, a u isto se vrijeme mnogo bivših iseljenika odlučilo vratiti u „rodni kraj“. To je neke navelo na zaključak da iseljavanje u budućnosti neće biti veliki problem i da je vrijeme da se jedna vremenska epoha „zaokruži“ i predstavi.[[14]](#footnote-14) Inicijativu je pokrenuo zagrebački iseljenički stručnjak Artur Benko Grado iz (Generalnog) Iseljeničkog komesarijata, ali ona je propala zbog nedostatka sredstava.[[15]](#footnote-15) Sljedeću inicijativu pokrenula je Radnička komora za Hrvatsku i Slavoniju, koja je od 1927. godine planirala osnovati Muzej rada koji je trebao imati odjel „Migracioni muzej“.[[16]](#footnote-16) Idejni je plan predlagao da se tek manji dio muzeja posveti emigraciji, a muzejski izlošci trebali su biti„predmeti manje veličine“, poput fotografija, biografija i sličnog.[[17]](#footnote-17) Ne postoje zapisi kako se razvijala ova inicijativa, ali ni ona se nije realizirala.

Ključni poticaj došao je nakon velike gospodarske krize 1929. godine. Ta je kriza teško pogodila sve zemlje koje su do tada primale mnogo imigranata iz Kraljevine SHS/Jugoslavije, zbog čega je 1930-ih bilo znatno manje emigranata nego desetljeće ranije.[[18]](#footnote-18) Dio suvremenika uočio je još jednu pojavu, koja ih je (kao i nakon 1918. godine) navela na zaključak da je jedna vremenska epoha migracija završila. Jedan od takvih bio je Svetozar Rittig, župnik crkve sv. Marka koji je na redovnom zasjedanju banskog vijeća Savske banovine 1932. godine upozorio da se Jugoslavija mora pripremiti na iznenadni povratak pola milijuna njezinih iseljenika.[[19]](#footnote-19) Rittig je dobro pretpostavio da će mnogo iseljenika u trenucima krize napustiti zemlje u kojima su samo radi zarade i vratiti se u Jugoslaviju, ali je iznio krivu brojku. Naime, iz prekomorskih zemalja (kamo je odlazila velika većina emigranata) vratilo se svega nekoliko desetaka tisuća emigranata.[[20]](#footnote-20) Unatoč krivim Rittigovim procjenama, ostaje činjenica da je među suvremenicima vladalo mišljenje da se radi o prekretnici. Jedan od takvih bio je već spomenuti Artur Benko Grado koji je otprilike u to vrijeme govorio o „svršetku velike epohe“ i potrebi povlačenja „bilance … tog migratornog stvaranja kroz više od pola vijeka [u vidu osnivanja Iseljeničkog muzeja]“.[[21]](#footnote-21)

Sama činjenica da je inicijativa pokrenuta nakon 1929. godine ne objašnjava zašto je ona uspjela, a razloge uspjeha treba tražiti u pokretačima inicijative. Za razliku od pokušaja iz 1920-ih koji nisu imali značajnu pomoć države, inicijativa pokrenuta 1930. godine imala je upravo to. Događaj koji će se kasnije nazivati „neformalnim“ osnivanjem Muzeja zapravo nije imao nikakve veze s Muzejom. Godine 1930. Odjel za kulturnu propagandu i katastar naselja Iseljeničkog komesarijata pokrenuo je projekt izrade popisa svih „jugoslavenskih naselja“ izvan Jugoslavije kako bi taj popis „poslužio kao informacija našoj javnosti, a državnoj iseljeničkoj službi kao sredstvo da znade i za najdaljeg našeg iseljenika, pa da i o njemu može da vodi brigu, koju vodi o cjelokupnoj našoj emigraciji“. Smisao projekta nije bila samo u izradi popisa, nego i u sakupljanju raznih drugih informacija o naseljima (poduzeća iseljenika, ekonomske, socijalne, kulturne prilike itd.) te su iseljenici pozvani da šalju razne materijale u tu svrhu.[[22]](#footnote-22) Sam projekt sakupljanja predmeta nije bio pretjerano uspješan – tri godine od početka projekta Iseljenički se komesarijat mogao pohvaliti sa svega 800 različitih predmeta, za koje nije sigurno koliko ih je Komesarijat sakupio, a koliko ih je imao od prije.[[23]](#footnote-23) Prekretnica je bila 1933. godina – od te je godine Ministarstvo socijalne politike i narodnog zdravlja(u čiju je ingerenciju spadala iseljenička problematika) počelo raditi na organizaciji muzeja, a u tome mu se priključio i Savez organizacija iseljenika (SORIS)*.*[[24]](#footnote-24) Ozbiljnost namjere dokazuje formalno osnivanje Muzeja 1933, iako je otvoren tek 1936. godine.[[25]](#footnote-25)

Uz spomenuto Ministarstvo, ključnu ulogu odigrao je SORIS – radi se o (formalno) privatnoj organizaciji koju su iseljenici povratnici osnovali u Zagrebu 1928. godine. Glavne su zadaće SORIS-a bile briga o iseljeničkom pitanju, tj. o iseljenicima, iseljenicima povratnicima, njihovim interesima, potrebama i sličnom. Krajem 1930-ih SORIS je koordinirao rad preko 50 različitih iseljeničkih organizacija te održavao veze s mnogo iseljeničkih organizacija u inozemstvu.[[26]](#footnote-26) Da je upravo suradnja ovih institucija i organizacije bila ključna dokazuje odaziv na poziv na slanje predmeta za Muzej koji „je bio već u samom početku lijep i darovi su bili brojni“.[[27]](#footnote-27) Predmeti koji su pristizali bili su raznovrsni – radilo se najčešće o fotografijama, novinama i sličnom. Neki su iseljenici u svojem odabiru predmeta bili prilično maštoviti, pa je tako iz Australije i Novog Zelanda stiglo 50 kg raznih smola s popratnim opisima, a bilo je tu još i komada zlatne, srebrne i olovne rudače. [[28]](#footnote-28) Odmah nakon početka akcije sakupljanja predmeta njihov je broj počeo strmoglavo rasti – samo do kraja 1934. godine Muzej u Zagrebu mogao se pohvaliti s njih 10,000.[[29]](#footnote-29) Ta je brojka sljedećih godina rasla još intenzivnije te su svake godine sakupljeni deseci tisuća novih predmeta, tako da se u Zagrebu i Splitu 1936. godine nalazilo 80,000 predmeta,[[30]](#footnote-30) da bi ta brojka samo godinu dana kasnije narasla na čak 120,000.[[31]](#footnote-31) Do tog trenutka postalo je očito da Muzej ima dovoljno inventara za postav te se počelo pripremati otvaranje Iseljeničkog muzeja u Zagrebu te njegove podružnice u Splitu.

1. Otvaranje Iseljeničkog muzeja i podružnice

Odgovor na pitanje zašto je od osnivanja Muzeja do njegova otvaranja prošlo tri godine ne leži samo u činjenici nedostatka materijala za postav. Prvi je put otvaranje najavljeno za sam kraj 1935. godine, ali do njega nije došlo, nije poznato zbog čega, ali razlog sigurno nije bio nedostatak materijala jer ga je tada bilo više nego dovoljno.[[32]](#footnote-32) O razlozima možemo samo nagađati – vjerojatno se radilo o nedostatku financijskih sredstava, organizacijskim problemima ili nedostatku adekvatnog prostora. Drugi je pokušaj otvaranja Muzeja bio uspješniji: otvoren je u Zagrebu 7. travnja 1936. godine[[33]](#footnote-33) točno u 18:00 sati u sjedištu Iseljeničkog komesarijata i SORIS-a u Branimirovoj ulici 15 na drugom katu. Otvaranju su prisustvovali razni uglednici i stručnjaci iseljeničke problematike, uključujući voditelja novootvorenog Muzeja Milostislava Bartulicu, voditelja Iseljeničkog odsjeka Ministarstva socijalne politike i narodnog zdravlja Fedora Aranickog, voditelja Iseljeničkog komesarijata Eugena Quinza, banskog inspektora za kolonizaciju [iseljenika povratnika] Juraja Kučića, potpredsjednika Narodne zaštite Josipa Šilovića, predsjednika SORIS-a Milana Marjanovića, iseljeničkog stručnjaka Artura Benka Grada, zastupnika bana Savske banovine Aurela Šmita, direktora Umjetničkog muzeja i Moderne galerije Vladimira Tkalčića, predsjednika kluba „Pen“ Branimira Livadića i mnoge druge.[[34]](#footnote-34) Prema Pravilniku Iseljenički muzej „osnovan je u Iseljeničkom komesarijatu u Zagrebu, vodi se kao posebna ustanova Iseljeničke Službe [tj. Iseljeničkog odsjeka] Ministarstva Socijalne Politike i Narodnog Zdravlja pri Iseljeničkom Komesarijatu u Zagrebu, uz saradnju Saveza Organizacija Iseljenika“. U Pravilniku je Milostislav Bartulica određen za voditelja Muzeja, što je on i bio cijelo vrijeme rada te institucije.[[35]](#footnote-35) Bartulica je imao zavidno iskustvo rada među iseljenicima i njihovim organizacijama u Jugoslaviji, te pohvalnu političku pozadinu za tadašnju državu.[[36]](#footnote-36)

Muzej u Zagrebu uspješno je funkcionirao nakon otvaranja, međutim njegova podružnica u Splitu, koja je trebala biti otvorena 8. travnja iste godine (dan nakon otvaranja u Zagrebu)[[37]](#footnote-37) nije otvorena sve do 6. svibnja 1937. godine, dakle sa zakašnjenjem od godinu dana.[[38]](#footnote-38) Glavni razlog tolikog kašnjenja bio je nedostatak adekvatnog prostora, ali razlozi koji su potaknuli otvaranje podružnice bili su vezani prije svega za inventar te ustanove. Najveći dio inventara podružnice u Splitu bio je materijal nastao radom Jugoslavenske narodne obrane iz Južne Amerike. Radi se o organizaciji koju su osnovali dalmatinski iseljenici ratne 1915. godine u Antofagasti (Čile).[[39]](#footnote-39) Ta organizacija djelovala je u svim državama Južne Amerike i šire, a glavni su joj ciljevi bili rušenje Austro-Ugarske Monarhije i stvaranje južnoslavenske države.[[40]](#footnote-40) Dakle, politički su bili na „pravoj“ strani te su bili uglavnom Dalmatinci (uz to, važan čimbenik bila je i činjenica da je cjelokupno gradivo nakon rata transportirano iz Južne Amerike u Jugoslaviju): navedeni su razlozi gradivo učinili primjerenim za postav u splitskoj podružnici. Problem s materijalom JNO-a (koji je formalno vodio Odbor arhiva JNO) u početku je bio nedostatak adekvatnog prostora za njegov smještaj te se on privremeno nalazio u prostorijama Gradske knjižnice u Splitu.[[41]](#footnote-41) Nekoliko se godina takva situacija zadržala, sve dok Gradska knjižnica nije donijela odluku da Arhiv mora postati njihovo vlasništvo ili u suprotnom iseliti iz njihovih prostorija. Prva je opcija Odboru bila neprihvatljiva te su članovi odmah počeli tražiti novi prostor za gradivo JNO-a.[[42]](#footnote-42) S obzirom na to da je u vrijeme donošenja te odluke (1936) podružnica u Splitu već trebala biti otvorena, Odbor ju je nastojao odmah otvoriti u novom prostoru te su za njezin postav odabrani uglavnom materijali iz Arhiva, što je bilo moguće jer je gradivo JNO-a bilo opsežno.[[43]](#footnote-43) Novi je prostor pronađen u travnju 1937. godine u prostorijama Jugoslavenskog iseljeničkog udruženja u Splitu, tada jedine organizacije iseljenika povratnika u tom gradu.[[44]](#footnote-44) Nakon toga počelo se aktivnije pripremati za otvaranje podružnice, koja je svečano otvorena 6. svibnja 1937. na adresi Bernardov prolaz 1[[45]](#footnote-45) u nazočnosti nekoliko uglednika. Za kustosa postavljen je Ivan Lupis-Vukić, poznati iseljenički aktivist.[[46]](#footnote-46)

Iseljenički su muzeji bili relativno veliki – prilikom otvaranja muzej u Zagrebu imao je četiri sobe,[[47]](#footnote-47) što je 1938. godine prošireno na čak 10,[[48]](#footnote-48) dok ih je podružnica u Splitu imala pet.[[49]](#footnote-49) U svakom su trenutku ova dva muzeja mogla predstaviti po nekoliko tisuća komada raznih materijala – često su se prezentirale fotografije, slike, mape, artefakti i slično.[[50]](#footnote-50) Iseljenički su muzeji otvoreni prije svega zahvaljujući organizacijskim i financijskim naporima SORIS-a i Ministarstva socijalne politike i narodnog zdravlja.[[51]](#footnote-51)

1. Rad Iseljeničkog muzeja i podružnice

Smisao otvaranja iseljeničkog muzeja i njegove podružnice bio je predstaviti jugoslavensko iseljeničko iskustvo te konstruirati i njegovati kolektivno sjećanje na njega, međutim ispunjenje te zadaće nije podrazumijevalo objektivnost. Određeni segmenti iseljeničke problematike namjerno su se naglašavali, dok se druge namjerno zanemarivalo. Detalji o muzejskim inventarima i postavama nisu poznati, ali unatoč tome možemo sa sigurnošću tvrditi da su određeni iseljenici u potpunosti zanemareni zbog svoje nacionalnosti. Iako su najveće tenzije u Kraljevini Jugoslaviji na nacionalnoj osnovi bile između Hrvata i Srba, ne postoje pokazatelji koji govore da je muzejska politika (barem ne značajno) zanemarivala hrvatsko iseljeništvo. Zbog svoga podrijetla i nedavne prošlosti „ogledalo naše [jugoslavenske] nacionalne svijesti, sposobnosti i snage“[[52]](#footnote-52) nisu mogli biti Nijemci, Mađari i muslimani koje se nije smatralo slaveniziranima (uglavnom Turci), koji su bili uvjerljivo najveće žrtve muzejske politike. Jugoslavenske su vlasti raznim administrativnim mjerama nastojale potaknuti njihovo iseljavanje te tako smanjiti njihov udio u ukupnom stanovništvu.[[53]](#footnote-53) U izvještaju Iseljeničkog komesarijata napominje se da „mi trebamo da učinimo sve što treba da nam se ti iseljenici [Nijemci i Mađari] – kad su već otišli – ne vrate“.[[54]](#footnote-54) Takva je politika očito bila uspješna jer je udio Nijemaca i Mađara u ukupnom broju iseljenika iz Kraljevine SHS 1920-ih godina uvijek bio veći od njihova udjela u ukupnom broju stanovnika Kraljevine.[[55]](#footnote-55) S obzirom na to da se suvremena iseljenička politika loše odnosila prema njima, sasvim je jasno zašto su takvi iseljenici bili nepoželjni u muzejima i kolektivnom sjećanju. Nadalje, ako se sjetimo da su se materijali za Muzeje u velikoj mjeri prikupljali dobrovoljno među iseljenicima, možemo pretpostaviti da je malo takvih iseljenika uopće razmatralo da da svoj doprinos. Iako nepotpuni, dostupni popisi darova i darovatelja za Muzeje samo potvrđuju da se određene manjine nikada nije planiralo predstaviti.[[56]](#footnote-56)

Mnogo je kompleksnije pitanje kakav je bio odnos prema hrvatskom iseljeništvu te je li ono bilo namjerno zanemareno. Treba odmah spomenuti da su materijali o hrvatskom iseljeništvu činili znatan dio oba muzejska inventara te da se suradnja Muzeja s hrvatskim iseljeničkim organizacijama u inozemstvu odvijala se bez ikakvih (zabilježenih) poteškoća.[[57]](#footnote-57) Međutim razlog za sumnju da je do nekih manjih manipulacija možda došlo su osobe i institucije zadužene za Iseljeničke muzeje. Jedan od upravitelja, Milostislav Bartulica, imao je političku pozadinu koja je (do tada) bila projugoslavenska,[[58]](#footnote-58) dok biografija Ivana Lupisa-Vukića ne ostavlja dojam da je bio protujugoslavenski nastrojen.[[59]](#footnote-59) Nadalje, predsjednik SORIS-a Milan Marjanović bio je izrazito projugoslavenski orijentirana osoba,[[60]](#footnote-60) dok su posljednji relevantni čimbenici, Iseljenički komesarijat i Ministarstvo socijalne politike i narodnog zdravlja, bili pod izravnom kontrolom vlasti u Beogradu. Ove činjenice ne dokazuju da je hrvatsko iseljeništvo zanemareno, nego upozoravaju da je to u manjoj mjeri bilo moguće. Ukoliko je namjera izostavljanja hrvatskog iseljeništva ikada postojala, dva su važna čimbenika to spriječila. Prvi je već spomenuta činjenica da je većina iseljenika u Kraljevini Jugoslaviji bila iz zapadnih krajeva države, što je značilo da su najbrojniji iseljenici bili Hrvati. Nadalje, sakupljanje gradiva obavljalo se u najvećoj mjeri preko SORIS-a, čijih je organizacija bile najviše u krajevima s najviše iseljenika, što znači da su upravo Hrvati slali najviše materijala za Muzej. Drugi je relevantan čimbenik činjenica da je najveći dio inventara podružnice Muzeja u Splitu činilo gradivo JNO-a, organizacije koja je bila projugoslavenski orijentirana te je stoga bila poželjna za predstavljanje. Na temelju dostupnih informacija možemo zaključiti da hrvatsko iseljeništvo sigurno nije bilo u većoj mjeri zanemareno u Muzeju i podružnici, iako ostaje mogućnost da su se manje manipulacije događale.

Segment koji se namjerno naglašavao svakako je bilo razdoblje Prvog svjetskog rata i JNO. Jedan od glavnih razloga zašto je odabran upravo taj segment je pragmatičan – gradiva o toj temi bilo je mnogo, prije svega u Splitu. Prilikom otvaranja podružnice najveći dio postava odnosio se na propagandne materijale JNO-a.[[61]](#footnote-61) Muzej u Zagrebu također je nastojao predstaviti isto razdoblje. Prilikom održavanja velike izložbe u glavnom paviljonu Zagrebačkog zbora, većina postava Iseljeničkog muzeja bila je vezana za tu temu, a glavni je artefakt bila jugoslavenska ratna zastava koja je navodno 1918. godine izvješena u Washingtonu pred američkim državnim tajnikom Robertom Lansingom.[[62]](#footnote-62)

Iako su zbog pragmatičnih i političkih razloga ove teme bile naglašavane, treba napomenuti da velik dio postava Muzeja nije bio s njima povezan. Od ostalih izložbenih materijala treba spomenuti iseljeničko novinstvo, iseljeničke organizacije u inozemstvu,[[63]](#footnote-63) iseljeničke crkve i škole, iseljeničke doznake, materijale o istaknutim iseljenicima, građu o jugoslavenskoj iseljeničkoj službi itd.[[64]](#footnote-64) Osim vlastitih izložbi, Muzeji su doprinijeli nekim drugim izložbama, poput Pomorsko-brodograditeljske[[65]](#footnote-65) i Jadranske izložbe.[[66]](#footnote-66) Muzejski su prostori bili mjesto raznih predavanja, koja također nisu nužno bila vezana za Prvi svjetski rat i JNO.[[67]](#footnote-67) Osim navedenih, Iseljenički su muzeji radili na prikupljanju i izradi raznih novih materijala za postav, poput onih o nacionalno-obrazovnim društvima i klubovima, zatim sokolskim i sportskim društvima itd.[[68]](#footnote-68)

1. Rad za vrijeme Banovine Hrvatske i Nezavisne države Hrvatske

Nastankom Banovine Hrvatske 1939. godine situacija se drastično mijenja u SORIS-u i državnoj iseljeničkoj službi, iz kojih se *de facto* izdvajaju njihove hrvatske inačice, poput Hrvatskog iseljeničkog udruženja (HIS) iz SORIS-a.[[69]](#footnote-69) U službenom glasilu HIS-a, Hrvatskom iseljeniku, i u listu Iseljenički muzejmožemo jasno uočiti promjenu tema i diskursa koji postaje mnogo više (iako ne isključivo) hrvatski orijentiran.[[70]](#footnote-70) To je donekle sigurno utjecalo na postave samih Muzeja, međutim izvori o tome ne postoje te detalje nije moguće rekonstruirati. Nije poznato kako su i do kada Iseljenički muzeji funkcionirali, pogotovo u svjetlu naredbe s početka 1941. godine o premještanju cijelog inventara iz Zagreba u Split.[[71]](#footnote-71) Muzeji su vjerojatno zatvoreni 1941. godine. U vrijeme NDH Muzej je formalno ponovno osnovan (vodio ga je Milostislav Bartulica),[[72]](#footnote-72) iako je upitno je li funkcionirao.[[73]](#footnote-73)

1. Inicijative za otvaranje Iseljeničkog muzeja nakon 1945. godine

Nakon zatvaranja prvog Iseljeničkog muzeja i njegove podružnice novi nikada nije otvoren, što ne znači da nisu postojale namjere da se to učini. Dvije su ključne činjenice išle na ruku takvim inicijativama. Prva je da je većina gradiva međuratnog Muzeja zahvaljujući predsjedniku SORIS-a, Milanu Marjanoviću, sačuvana,[[74]](#footnote-74) a druga je da je vrlo iskusan upravitelj bivšeg Muzeja u Zagrebu, Milostislav Bartulica, ostao u zemlji i namjeravao sudjelovati u ponovnom otvaranju. Prvi ozbiljniji napori učinjeni su 1956. godine kada su održane tri iseljeničke izložbe (Zagreb, Rijeka i Split) koje su, prema Bartuličinom prijedlogu (Bartulica je organizirao jednu od izložbi),[[75]](#footnote-75) trebale činiti jezgru budućeg Muzeja.[[76]](#footnote-76) Izložbe su bile relativno uspješne i dobro posjećene.[[77]](#footnote-77) U Zagrebu je izložbu otvorio predsjednik Matice iseljenika Hrvatske (MIH)Zlatan Sremec, a prisustvovali su bivši predsjednik AVNOJ-a i Prezidijuma Narodne skupštine Ivan Ribar, potpredsjednik Sabora NR Hrvatske Karlo Mrazović, član Izvršnog vijeća Hrvatske Vicko Krstulović i drugi. Na ulazu se nalazila pjesma Antuna Gustava Matoša „Iseljenik“ nakon čega je slijedilo gradivo o iseljavanju prije Drugog svjetskog rata, zatim dokumenti o životu iseljenika, prikaz njihovih organizacija potpore, iseljenička pomoć Jugoslaviji itd.[[78]](#footnote-78) Izložba je kasnije kritizirana zbog nedostatka sadržaja o „revolucionarnom“ radu iseljeništva i njihovom doprinosu Narodnooslobodilačkom pokretu i poslijeratnoj obnovi. To nam vrlo jasno govori u prilog tome da je nova vlast, kao i ona u vrijeme Kraljevine, nastojala oblikovati kolektivno sjećanje o iseljenicima na način koji je njima odgovarao.[[79]](#footnote-79) Iseljeničke su izložbe očito dobro odjeknule jer se ubrzo počelo raditi na sakupljanju gradiva za novi Muzej[[80]](#footnote-80) (s posebnim naglaskom na NOP-u)[[81]](#footnote-81) u čemu su MIH-u pomogle razne iseljeničke organizacije.[[82]](#footnote-82) Novo je gradivo količinski, zajedno s upotrebljivim materijalom Muzeja iz vremena Kraljevine, do početka 1961. godine doseglo predratne brojke.[[83]](#footnote-83) Iako se o novom Muzeju jedno vrijeme vrlo ozbiljno raspravljalo, on nikada nije otvoren, a početni je polet nakon nekoliko godina splasnuo. Entuzijazam se donekle vratio 1964. godine kada je MIH useljen u nove prostorije[[84]](#footnote-84) te je tom prilikom održana iseljenička izložba. Za razliku od onih iz 1956, ova je bila loše izvedena.[[85]](#footnote-85) Nakon 1960-ih Muzej se rijetko spominje.[[86]](#footnote-86) Nedostatak povijesnih izvora onemogućuje nam razaznati razloge zašto se više nije ozbiljno raspravljalo o otvaranju Iseljeničkog muzeja. Iako su neki od razloga sigurno nedostatak adekvatnog prostora i uloga najaktivnijeg pojedinca, Bartulice, u NDH, pravi razlozi vjerojatno leže u MIH-u, kojemu otvaranje Muzeja više nije bilo prioritet, iako ne znamo zašto.

Zaključak

Mjesto i vrijeme otvaranja Iseljeničkih muzeja bilo je donekle uvjetovano različitim iseljeničkim iskustvima u Kraljevini Jugoslaviji i promjenama u migracijskim tijekovima koje su uslijedile globalno i lokalno nakon 1929. godine. Međutim osim navedenih faktora važno je naglasiti da su za otvaranje Muzeja najzaslužnije institucije, organizacije i pojedinci koji su tijekom nekoliko godina koordinirano radili na njihovom otvaranju. Oni su najzaslužniji jer su iskoristili prigodan trenutak i riješili sve financijske, organizacijske i ostale poteškoće. Iako je najveći dio predstavljenog gradiva bio lišen političkog utjecaja, u muzejskoj se politici mogu primijetiti određeni negativni utjecaji. Vlasti su putem institucija i pojedinaca nastojale biti (su)kreatorom muzejske politike – glavni motiv bilo je kreiranje kulture sjećanja o jugoslavenskim emigrantima. Pritom se nastojalo naglasiti period Prvog svjetskog rata, JNO i sl., dok se druge teme, poput iseljeničkog iskustva njemačke i mađarske nacionalne manjine nastojalo zanemariti. Zbog teških prilika nakon 1941. godine Muzej nije radio, ali se ideja o njegovom ponovnom otvaranju ponovno pojavila 1950-ih godina. Iako Muzej nikada nije ponovno otvoren, iz onoga što se događalo u prvim desetljećima nove Jugoslavije očito je da su određeni problemi ostali isti. Neki od njih sigurno su nedostatak adekvatnog prostora i miješanje politike u muzejski postav, koje se ovaj put očitovalo u zahtjevima za naglašavanjem NOP-a.

Zahvala

Ovim se putem zahvaljujem Aleksandru R. Miletiću s Instituta za noviju istoriju Srbije na njegovom komentaru ovog rada.

Literatura

Arhivski izvori

**HR-HDA-790 Osobni fond Artur Benko Grado**

HR-HDA-967 Savez organizacija iseljenika

**HR-HDA-1071 Iseljenički komesarijat**

**HR-HDA-1614 Matica iseljenika Hrvatske**

**HR-HDA-1619 Iseljenički muzej**

**Novine**

**Hrvatski iseljenik (Zagreb)**

**Iseljenički muzej (Zagreb)**

**Jutarnji list (Zagreb)**

**Matica (Zagreb)**

**Novi iseljenik (Zagreb)**

Monografije

Antić, Ljubomir. *Hrvati u Južnoj Americi do 1914. godine.* Zagreb: Stvarnost; Institut za migracije i narodnosti, 1991.

Brunnbauer, Ulf. *Globalizing Southeastern Europe : emigrants, America, and the state since the late nineteenth century*. London: Lexington books, 2016.

Dunda, Jovan. „Izgledi naših iseljeničkih uštednji“. *Ekonomist* 11-12 (1940): 425-439.

Miletić, Aleksandar. „(Extra-)Institutional Practices, Restrictions and Corruption. Emigration Policy in the Kingdom of Serbs, Croats and Slovenes (1918-1928)“. U *Transnational societies, transterritorial politics : migrations in the (Post-)Yugoslav region 19th - 21tst century*, ur. Ulf Brunnbauer, 95-119. Muenchen : [R. Oldenbourg,](https://koha.ffzg.unizg.hr/cgi-bin/koha/opac-search.pl?q=Provider:R.%20Oldenbourg,) 2009.

Miletić, Aleksandar. [*Journey under surveillance : the overseas emigration policy of the Kingdom of Serbs, Croats and Slovenes in global contex, 1918-1928*](javascript:open_window(%22http://katalog.nsk.hr:80/F/BSLNGA6AXNHDNY1ACBEFAB62DCHSTHLKG3HP6YB4PVHMS2CDTU-56960?func=service&doc_number=000750882&line_number=0016&service_type=TAG%22);)*.*Beograd: Institut za noviju istoriju Srbije, 2009.

Pezo, Edvin. „'Re-Conquering' Space. Yugoslav Migration Policies and the Emigration of Non-Slavic Muslim to Turkey (1918-1941“.U *Transnational societies, transterritorial politics : migrations in the (Post-)Yugoslav region 19th - 21tst century*, ur. Ulf Brunnbauer, 73-94. Muenchen: [R. Oldenbourg,](https://koha.ffzg.unizg.hr/cgi-bin/koha/opac-search.pl?q=Provider:R.%20Oldenbourg,) 2009.

Web stranice

http://www.enciklopedija.hr/

Sažetak

U članku „Emigranti i politika sjećanja u Kraljevini Jugoslaviji: otvaranje i rad Iseljeničkih muzeja u Zagrebu i Splitu (1933-1941)“ autor Josip Humjan donosi prikaz nastanka i rada Iseljeničkog muzeja u Zagrebu (otvoren 1936) i podružnice u Splitu (otvorene 1937) do izbijanja Drugog svjetskog rata. Obrađuje se problematika odabira muzejskog sadržaja, prije svega u kontekstu odnosa među slavenskim narodima i odnosa slavenskih prema neslavenskim narodima u Kraljevini Jugoslaviji. Analizira se odabir vremena i mjesta osnivanja Muzeja i podružnice u kontekstu europskih migracija 1930-ih i jugoslavenske iseljeničke politike. Autor je prikazao i obrazložio uplitanje vlasti (obje Jugoslavije) u muzejske postave. Dokazuje se da je glavni motiv za takve radnje bila namjera naglašavanja određenih tema odnosno zanemarivanja drugih – na taj se način nastojalo kreirati kulturu sjećanja o jugoslavenskim emigrantima. Na kraju se obrađuje neuspjela inicijativa ponovnog otvaranja Muzeja nakon 1945. godine.

Ključne riječi: Migracije; Kultura sjećanja; Muzej; Kraljevina Jugoslavija

Summary

In the article “Emigrants and Politics of Remembrance in the Kingdom of Yugoslavia: Opening and Work of Museums of Emigration in Zagreb and Split (1933-1941)”, author Josip Humjan presents the emergence and the work of the Museum of Emigration (opened in 1936) and its branch in Split (opened in 1937) until the outbreak of the Second World War . The issue of museum content selection is discussed, primarily in the context of relations between Slavs and the relations of Slavs to non-Slavs in the Kingdom of Yugoslavia. There is an analysis of the time and place of establishment of the Museum and its branch in the context of the European migrations of the 1930s and the Yugoslav immigration policy. The author showed and explained the interference of the authorities (of both Yugoslavia’s) in museum exhibitions. It has been proven that the main motive for such actions was the intention to emphasize certain issues and neglect others – in that way the authorities were trying to create a culture of remembrance of Yugoslav emigrants. In the end, the initiative of re-opening the Museum after 1945 is discussed.

Key words: Migration; Culture of remembrance; Museum; Kingdom of Yugoslavia

1. Temeljem ovog rada nastao je kraći tekst pod naslovom „Iseljenički muzeji u Zagrebu i Splitu“, koji je objavljen u listu *Matica: mjesečna revija Hrvatske matice iseljenika* (četvrti broj iz 2018. godine). [↑](#footnote-ref-1)
2. *Novi iseljenik*, „Iseljenički muzej“, 01. svibnja 1936. [↑](#footnote-ref-2)
3. *Novi iseljenik*, „Iseljenički muzej u Splitu“, 01. srpnja 1937. [↑](#footnote-ref-3)
4. *Novi iseljenik*, „Iseljenički muzej“, 01. svibnja 1936. [↑](#footnote-ref-4)
5. *Novi iseljenik*, „Raspored muzeja“, 01. ožujka 1935. [↑](#footnote-ref-5)
6. HDA, f. 1619, kut. 1, „Pravilnik Iseljeničkog muzeja u Jugoslaviji“, 1. i HDA, f. 967. kut. 1, „Zapisnik XXVIII. sjednice Središnje Uprave Saveza Organizacija Iseljenika održane dne 28. januara 1939.“, 2. [↑](#footnote-ref-6)
7. HDA, f. 790, kut. 68, „Pravilnik Hrvatskog izseljeničkog zavoda i muzeja“, 1-3. [↑](#footnote-ref-7)
8. HDA, f. 1614, knjiga 6, „Poziv iseljenicima iz Jugoslavije po čitavom svijetu sa Glavne godišnje skupštine Matice iseljenika Hrvatske u Zagrebu 24.XI.1958. godine“, 1-2. [↑](#footnote-ref-8)
9. Ulf Brunnbauer, *Globalizing Southeastern Europe: emigrants, America, and the state since the late nineteenth century*, (London: Lexington books, 2016), 43. [↑](#footnote-ref-9)
10. Brunnbauer, *Globalizing Southeastern Europe*, 44-50. [↑](#footnote-ref-10)
11. HDA, f. 1071, kut. 599, „Iskaz o statistici prekomorskog iseljavanja iz Kraljevine Srba, Hrvata i Slovenaca u godini 1921.“; „Iskaz o cjelokupnoj statistici iseljavanja iz Kraljevine Srba, Hrvata i Slovenaca u godini 1924.“; „Iskaz o statistici prekomorskog iseljavanja iz Kraljevine Srba, Hrvata i Slovenaca za godinu 1926.“; „Iskaz o statistici iseljavanja iz Kraljevine Srba, Hrvata i Slovenaca u godini 1927.“; „Iskaz o statistici prekomorskog iseljavanja iz Kraljevine Srba, Hrvata i Slovenaca u godini 1928.“; „Iskaz o statistici prekomorskog iseljavanja iz Kraljevine Jugoslavije u godini 1929.“; „Iskaz o statistici prekomorskog iseljavanja iz Kraljevine Jugoslavije u godini 1931“; HDA, f. 1071, kut. 600, „Iskaz o statistici međukontinentalnog iseljavanja iz Kraljevine Jugoslavije u godini 1932“; „Iskaz o statistici međukontinentalnog iseljavanja iz Kraljevine Jugoslavije u godini 1933.“; „Tableau de la statistique des émigrants intercontinentaux du Royaume de Yugoslavie pendant l´année 1934“; „Iskaz o statistici međukontinentalnog iseljavanja iz Kraljevine Jugoslavije u godini 1936.“; „Iskaz o statistici međukontinentalnog iseljavanja iz kraljevine Jugoslavije u godini 1937.“; „Iskaz o statistici međukontinentalnog iseljavanja iz Kraljevine Jugoslavije u godini 1938.“ i „Iskaz o statistici međukontinentalnog iseljavanja iz kraljevine Jugoslavije u godini 1939.“. [↑](#footnote-ref-11)
12. Aleksandar Miletić, *Journey under surveillance: the overseas emigration policy of the Kingdome of Serbs, Croats and Slovenes in contex, 1918-1928*, (Beograd: Institute for the recent history of Serbia = Institut za noviju povijest Srbije (INIS), 2009), 90. [↑](#footnote-ref-12)
13. Institucija se prvotno zvala Generalni iseljenički komesarijat, ali je ubrzo nakon osnivanja preimenovana u Iseljenički komesarijat, Miletić, *Journey under surveillance*, 95. [↑](#footnote-ref-13)
14. Miletić, *Journey under surveillance*, 105. [↑](#footnote-ref-14)
15. Artur Benko Grado, „O iseljeničkom muzeju“, Jutarnji list, 05. prosinca 1934. [↑](#footnote-ref-15)
16. HDA, f. 790, kut. 224, „Dok. br. 4753/29“ od 14.8.1929., 1. [↑](#footnote-ref-16)
17. HDA, f. 790, kut. 224, „Dok. br. 4753/29“ od 14.8.1929., 7. [↑](#footnote-ref-17)
18. Dunda Jovan „Izgledi naših iseljeničkih uštednji“ u *Ekonomist* 11-12 (1940): 427. [↑](#footnote-ref-18)
19. *Novi iseljenik*, „Napredak Savske banovine“, 1. veljače 1932. [↑](#footnote-ref-19)
20. Dunda, „Izgledi naših iseljeničkih uštednji“, 427. [↑](#footnote-ref-20)
21. Artur Benko Grado, „O iseljeničkom muzeju“, *Jutarnji list*, 05. prosinca 1934. [↑](#footnote-ref-21)
22. *Novi iseljenik*, „Za katastar naših naselja“, 01. veljače 1930. [↑](#footnote-ref-22)
23. Artur Benko Grado, „O iseljeničkom muzeju“, *Jutarnji list*, 05. prosinca 1934. [↑](#footnote-ref-23)
24. HDA, f. 1619, kut. 1, „Iseljenički muzej. Poziv za organizovanje muzeja cjelokupnom našem iseljeništvu“, 1. [↑](#footnote-ref-24)
25. *Novi iseljenik*, „Iseljenički muzej“, novembar-decembar 1933. [↑](#footnote-ref-25)
26. <http://www.enciklopedija.hr/natuknica.aspx?ID=54742> (zadnja posjeta 07. prosinca 2017.) [↑](#footnote-ref-26)
27. *Novi iseljenik*, „Novi darovi za Iseljenički Muzej“, 01. rujna 1934. [↑](#footnote-ref-27)
28. *Novi iseljenik*, „Novi darovi za Iseljenički Muzej“, 01. rujna 1934. [↑](#footnote-ref-28)
29. Artur Benko Grado, „O iseljeničkom muzeju“, *Jutarnji list*, 05. prosinca 1934. [↑](#footnote-ref-29)
30. *Novi iseljenik*, „Iseljenički muzej“, 01. svibnja 1936. [↑](#footnote-ref-30)
31. *Novi iseljenik*, „Vijesti Iseljeničkog muzeja“, 01. listopada 1937. [↑](#footnote-ref-31)
32. *Novi iseljenik*, „Iseljenički muzej“, 01. svibnja 1936. [↑](#footnote-ref-32)
33. *Iseljenički muzej*, „Vijesti Iseljeničkog muzeja“, 01. travnja 1936. [↑](#footnote-ref-33)
34. *Novi iseljenik*, „Iseljenički muzej“, 01. svibnja 1936. [↑](#footnote-ref-34)
35. HDA, f. 1619, kut. 1, „Pravilnik (unutarnji) o vodjenju i uredjenju Iseljeničkog muzeja u Zagrebu“, 1. [↑](#footnote-ref-35)
36. <http://www.enciklopedija.hr/Natuknica.aspx?ID=6105> (zadnja posjeta 07. prosinca 2017.) [↑](#footnote-ref-36)
37. *Iseljenički muzej*, „Vijesti Iseljeničkog muzeja“, 01. travnja 1936. [↑](#footnote-ref-37)
38. *Novi iseljenik*, „Iseljenički muzej u Splitu“, 01. lipnja 1937. [↑](#footnote-ref-38)
39. Ljubomir Antić, *Hrvati u Južnoj Americi do godine 1914.*(Zagreb: Stvarnost i Institut za migracije i narodnosti, 1991), 10. [↑](#footnote-ref-39)
40. <http://www.enciklopedija.hr/Natuknica.aspx?ID=29460> (zadnja posjeta 07. prosinca 2017.) [↑](#footnote-ref-40)
41. Odbor su vodili Milostislav Bartulica, Ljubo Leontić te Ivan Lupis-Vukić, *Novi iseljenik*, „Arhiv Jugoslovenske Narodne Obrane iz Južne Amerike“, 01. listopada 1933. [↑](#footnote-ref-41)
42. HDA, f. 967, kut. 16, „Dok. br. 638/36“, 1-2. [↑](#footnote-ref-42)
43. *Novi iseljenik*, „Arhiv Jugoslovenske Narodne Obrane iz Južne Amerike“, 01. listopada 1933.

    i HDA, f. 967, kut. 16, „Dok. br. 638/36“, 1-2. [↑](#footnote-ref-43)
44. HDA, f. 1619, kut. 1,“Pismo odboru Iseljeničkog muzeja od 2.4.1937. godine“, 1. [↑](#footnote-ref-44)
45. HDA, f. 1619, kut. 1,“Pismo Milostislava Bartulice Iseljeničkom komesarijatu od 10.5.1937.“ 1. [↑](#footnote-ref-45)
46. *Novi iseljenik*, „Iseljenički muzej u Splitu“, 01. lipnja 1937. i <http://www.enciklopedija.hr/natuknica.aspx?id=37588> (zadnja posjeta 07. prosinca 2017.) [↑](#footnote-ref-46)
47. *Novi iseljenik*, „Iseljenički muzej“, 01. svibnja 1936. [↑](#footnote-ref-47)
48. *Iseljenički muzej*, „Vijesti Iseljeničkog muzeja“, 01. travnja 1938. [↑](#footnote-ref-48)
49. *Novi iseljenik*, „Iseljenički muzej u Splitu“, 01. srpnja 1937. [↑](#footnote-ref-49)
50. *Iseljenički muzej*, „Vijesti iz Iseljeničkog muzeja“, 01. srpnja 1937. [↑](#footnote-ref-50)
51. HDA, f. 1619, kut. 1, „Pravilnik Iseljeničkog muzeja u Jugoslaviji“, 1. i HDA, f. 967, kut. 1, „Zapisnik XXVIII. sjednice Središnje Uprave Saveza Organizacija Iseljenika održane dne 28. januara 1939.“, 2. [↑](#footnote-ref-51)
52. *Novi iseljenik*, „Iseljenički muzej“, novembar-decembar 1933. [↑](#footnote-ref-52)
53. Edvin Pezo, „Re-Conquerng Space. Yugoslav Migration Policies and the Emigration of Non-Slavic Muslims to Turkey (1918-1941)“ u *Transnational societies, transterritorial politics : migrations in the (Post-)Yugoslav region 19th - 21tst century,* ur. Ulf Brunnbauer (Muenchen : [R. Oldenbourg,](https://koha.ffzg.unizg.hr/cgi-bin/koha/opac-search.pl?q=Provider:R.%20Oldenbourg,) 2009), 76. i Aleksandar Miletić „(Extra-)Institutional Pratices, Restriction and Corruption. Emigration Policy in the Kingdome of Serbs, Croats and Slovenes (1918-1928)“ u *Transnational societies, transterritorial politics : migrations in the (Post-)Yugoslav region 19th - 21tst century,* ur. Ulf Brunnbauer (Muenchen : [R. Oldenbourg,](https://koha.ffzg.unizg.hr/cgi-bin/koha/opac-search.pl?q=Provider:R.%20Oldenbourg,) 2009), 108. [↑](#footnote-ref-53)
54. HDA, f. 1071, kut. 548, „Izvještaj u Radu Iseljeničkog Komesarijata u Zagrebu za razdoblje od 1. januara 1925. do 30. juna 1926.“, 3. [↑](#footnote-ref-54)
55. Pezo, „Re-Conquerng Space“, 76. i Miletić „(Extra-)Institutional Pratices, Restriction and Corruption“, 108 i 111. [↑](#footnote-ref-55)
56. Npr. HDA, f. 1619, kut. 2, „Popis darovatelja i darova Iseljeničkom muzeju“,1-42; *Novi iseljenik*, „Iz Iseljeničkog muzeja“, 01. siječnja 1934; *Novi iseljenik*, „Iseljenički muzej“, 01. ožujka 1934; *Novi iseljenik*, „Iz Iseljeničkog Muzeja“, 01. travnja 1934; *Novi iseljenik*, „Iz Iseljeničkog muzej“, 01. kolovoza 1934; *Novi iseljenik*, „Novi darovi za Iseljenički Muzej“, 01. rujna 1934; *Novi iseljenik*, „Novi darovi za Iseljenički muzej“, 01. prosinca 1934; *Novi iseljenik*, „Novi darovi za Iseljenički Muzej“, 01. veljače 1935; *Novi iseljenik*, „Novi darovi za Iseljenički Muzej“, 01. travnja 1935; *Novi iseljenik*, „Darovi za Iseljenički muzej“, 01. studenog 1935; *Novi iseljenik*, „Iz Iseljeničkog Muzeja“, 01. prosinca 1935; *Novi iseljenik*, „Novi darovi za Iseljenički Muzej“, 01. veljače 1936; *Novi iseljenik*, „Prilozi za Iseljenički Muzej“, 01. ožujka 1936; *Novi iseljenik*, „Darovi za Iseljenički Muzej“, 01. svibnja 1936; *Novi iseljenik*, „Darovi za Iseljenički Muzej“, 01. kolovoza 1936; *Novi iseljenik*, „Darovi za Iseljenički Muzej“, 01. veljače 1937; *Novi iseljenik*, „Za Iseljenički muzej“, 1. ožujka 1937; *Novi iseljenik*, „Darovi za Iseljenički muzej“, 15. rujna 1937. *Novi iseljenik*, „Darovi za Iseljenički muzej“, 01. kolovoza 1938; *Iseljenički muzej*, „Za Iseljenički muzej“, 01. travnja 1936; *Iseljenički muzej*, „Vijesti iz Iseljeničkog muzeja“, 01. srpnja 1936; *Iseljenički muzej*, „Vijesti iz Iseljeničkog muzeja“, 01. listopada 1936; *Iseljenički muzej*, „Vijesti Iseljeničkog muzeja“, 01. listopada 1937; *Iseljenički muzej*, „Vijesti Iseljeničkog muzeja“, 01. srpnja 1938; *Iseljenički muzej*, „Darovi za Iseljenički muzej“, listopad 1939; *Iseljenički muzej*, „Darovi za Iseljenički muzej“, siječanj 1940. [↑](#footnote-ref-56)
57. Npr. HDA, f. 1619, kut. 1, „Dok. br. 204/38“, 1-2; „Dok. br. 192/38“, 1-2; „Dok. br. 193/38“, 1-2; „Dok. br. 195/38“, 1-2; „Dok. br. 165/38“ od 12. ožujka 1938., 1-2. [↑](#footnote-ref-57)
58. <http://www.enciklopedija.hr/Natuknica.aspx?ID=6105> (zadnja posjeta 07. prosinca 2017.) [↑](#footnote-ref-58)
59. <http://www.enciklopedija.hr/natuknica.aspx?id=37588> (zadnja posjeta 07. prosinca 2017.) [↑](#footnote-ref-59)
60. <http://www.enciklopedija.hr/Natuknica.aspx?ID=38977> (zadnja posjeta 07. prosinca 2017.) [↑](#footnote-ref-60)
61. *Novi iseljenik*, „Iseljenička izložba u Splitu“, 01. lipnja 1937. [↑](#footnote-ref-61)
62. *Novi iseljenik*, „Iseljenička izložba“, 10. srpnja 1938. [↑](#footnote-ref-62)
63. *Novi iseljenik*, „Iseljenička izložba u Splitu“, 01. lipnja 1937. [↑](#footnote-ref-63)
64. *Novi iseljenik*, „Iseljenička izložba“, 10. srpnja 1938. [↑](#footnote-ref-64)
65. *Novi iseljenik*, „Pomorsko brodograditeljska izložba u Korčuli“, 01. lipnja 1935. [↑](#footnote-ref-65)
66. Milostisav Bartulica, „Značenje prve iseljeničke izložbe u Zagrebu“, *Iseljenički muzej*, 01. srpnja 1938. [↑](#footnote-ref-66)
67. *Novi iseljenik*, „Common law“, 01. siječnja 1938. i *Novi iseljenik*, „Iseljenički muzej u Splitu“, 01. srpnja 1937. [↑](#footnote-ref-67)
68. *Iseljenički muzej*, „Vijesti Iseljeničkog muzeja“, 05. listopada 1938. i *Iseljenički muzej*, „Vijesti Iseljeničkog muzeja“, 16. srpnja 1939. [↑](#footnote-ref-68)
69. HDA, f. 967, kut. 1, „Zapisnik VIII. glavne godišnje skupštine Saveza Organizacija Iseljenika Kraljevine Jugoslavije održane dne 7. travnja 1940.“, 4. [↑](#footnote-ref-69)
70. *Iseljenički muzej* 1939-1940 i *Hrvatski iseljenik* 1939-1940. [↑](#footnote-ref-70)
71. HDA, f. 967, kut. 1, „Zaključak Središnje Uprave Hrvatskog Iseljeničkog saveza o preseljenju Iseljeničkog muzeja“ od 10.2.1941., 1. [↑](#footnote-ref-71)
72. HDA, f. 790, kut. 68, „Pravilnik Hrvatskog izseljeničkog zavoda i muzeja“, 3. [↑](#footnote-ref-72)
73. HDA, f. 790, kut. 68, „Pravilnik Hrvatskog izseljeničkog zavoda i muzeja“, 1. [↑](#footnote-ref-73)
74. Milostislav Bartulica, „Milan Marjanović“, *Matica*, veljača 1956. [↑](#footnote-ref-74)
75. HDA, f. 1619 kut. 8, „Otvorenje Iseljeničke izložbe 1.VIII.1956.u 12 sati“, 3. [↑](#footnote-ref-75)
76. HDA, f. 1614, knjiga 5, „Zapisnik Glavne godišnje skupštine društva „Matice iseljenika Hrvatske“ održane 15. travnja 1956.“, 38. [↑](#footnote-ref-76)
77. HDA, f. 1614, knjiga 5, „Osvrt na Iseljeničku izložbu u Splitu i Rijeci“, 1. [↑](#footnote-ref-77)
78. *Matica*, „Iseljenička izložba u Zagrebu (1.-15. VIII. 1956.)“ rujan-listopad 1956. [↑](#footnote-ref-78)
79. HDA, f. 1614, knjiga 6, „Izvještaj o radu Matice iseljenika Hrvatske od 15.IV.1956 do 23.XI.1958.“, 11. [↑](#footnote-ref-79)
80. Matica, „Pokloni Iseljeničkom muzeju u Zagrebu“, ožujak 1958. [↑](#footnote-ref-80)
81. HDA, f. 1614, kut. 1, „Izvještaj i radu Matice iseljenika Hrvatske za vremensko razdoblje 1961-1963 godine“, 40-41. [↑](#footnote-ref-81)
82. *Matica*, „Pokloni Iseljeničkom muzeju u Zagrebu“, ožujak 1958. [↑](#footnote-ref-82)
83. HDA, f. 1614, kut. 1, „Izvještaj o radu Matice iseljenika Hrvatske od 24.11.1958-12.2.1961.“, 17. [↑](#footnote-ref-83)
84. HDA, f. 1614, kut. 1, „Izvještaj o radu društva Matice iseljenika Hrvatske za vremensko razdoblje od 27.III-31.XII 1964. godine“, 1. [↑](#footnote-ref-84)
85. HDA, f. 1614, kut. 1, „Izvještaj o radu društva Matice iseljenika Hrvatske za vremensko razdoblje od 27.III-31.XII 1964. godine“, 4. [↑](#footnote-ref-85)
86. HDA, f. 1614, kut. 1, „Okvirni prijedlog programa rada Matice iseljenika Hrvatske za 1982. godinu“, 13. [↑](#footnote-ref-86)